L 265/18
HU
Az Európai Unió Hivatalos Lapja
2022.10.12.
Bizonyos esetekben helyénvaló lehet, hogy a Bizottság az érintett kapuőrrel folytatott párbeszédet követően és miután a harmadik felek benyújthatták észrevételeiket, tovább pontosítson néhány olyan intézkedést, amelyet az érintett kapuőrnek meg kell hoznia ahhoz, hogy ténylegesen megfeleljen a potenciálisan további pontosítást igénylő kötelezettségeknek, kijátszás esetén pedig az összes kötelezettségnek.
Ezt a további pontosítást különösen abban az esetben kell lehetővé tenni, ha az alapvető platformszolgáltatások valamely kategóriáján belül a szolgáltatások változatai hatással lehetnek valamely, potenciálisan további pontosítást igénylő kötelezettség végrehajtására.
Ennek érdekében lehetővé kell tenni a kapuőr számára, hogy kérje a Bizottságtól egy olyan eljárás elindítását, amelynek keretében a Bizottság tovább tud pontosítani néhány olyan intézkedést, amelyet az érintett kapuőrnek meg kell hoznia ahhoz, hogy ténylegesen megfeleljen az említett kötelezettségeknek.
A Bizottságnak az egyenlő bánásmód, az arányosság és a megfelelő ügyintézés elvének tiszteletben tartása mellett meg kell őriznie mérlegelési jogkörét annak eldöntésére, hogy szükség van-e további pontosításra, és ha igen, mikor.
A Bizottságnak e tekintetben közölnie kell az értékelésének alapjául szolgáló főbb indokokat, ideértve bármely jogérvényesítési prioritást is.
Ez az eljárás nem használható fel e rendelet hatékonyságának aláásására.
Ez az eljárás továbbá nem érinti a Bizottság arra vonatkozó hatáskörét, hogy olyan határozatot fogadjon el, amelyben megállapítja, hogy a kapuőr nem tesz eleget az e rendeletben meghatározott kötelezettségek valamelyikének, és amelyben pénzbírságot vagy kényszerítő bírságot is kiszabhat.
A Bizottság számára lehetővé kell tenni, hogy olyan esetben is újraindítsa az eljárásokat, amikor a meghatározott intézkedések nem bizonyulnak hatékonynak.
A határozatban meghatározott nem hatékony intézkedések miatti újraindítás esetén lehetővé kell tenni a Bizottság számára, hogy a jövőre nézve módosítsa az intézkedéseket.
A Bizottság számára azt is lehetővé kell tenni, hogy észszerű határidőt állapítson meg, amelyen belül az eljárás újraindítható, amennyiben a meghatározott intézkedések nem bizonyulnak hatékonynak.
(66)
Az arányosság biztosítását célzó kiegészítő elemként a kapuőröknek lehetőséget kell kapniuk arra, hogy a kapuőr hatáskörén kívül álló kivételes körülmények esetén – például egy olyan előre nem látható külső megrázkódtatás esetén, amely átmenetileg megszüntette a releváns alapvető platformszolgáltatás iránti végfelhasználói kereslet jelentős részét – kérjék egy konkrét kötelezettség szükséges mértékű felfüggesztését, amennyiben a kapuőr bizonyítani tudja, hogy egy konkrét kötelezettségnek való megfelelés veszélyezteti az érintett kapuőr uniós műveletei gazdasági életképességét.
A Bizottságnak azonosítania kell a felfüggesztést indokoló kivételes körülményeket, és a felfüggesztést rendszeresen felül kell vizsgálnia annak megállapítása érdekében, hogy továbbra is fennállnak-e felfüggesztés megadásának feltételei.
(67)
A népegészségre és a közbiztonságra korlátozódó, az uniós jog szerinti és a Bíróság által értelmezett indokok alapján, kivételes körülmények esetén a Bizottság számára lehetővé kell tenni, hogy úgy határozzon, hogy egy konkrét kötelezettség egy bizonyos alapvető platformszolgáltatásra nem vonatkozik.
Ha e közérdekek sérülnek, az azt is jelezheti, hogy egy bizonyos kötelezettség érvényesítésének a társadalom egészére vetített költsége egy konkrét kivételes esetben túl magas és így aránytalan lenne.
Adott esetben a Bizottság számára lehetővé kell tenni, hogy megkönnyítse a megfelelést azáltal, hogy értékeli, hogy indokolt-e korlátozott és kellően indokolt felfüggesztés vagy mentesség alkalmazása.
Ennek biztosítania kell az e rendeletben foglalt kötelezettségek arányosságát anélkül, hogy aláásná a tisztességes és versengő jellegre gyakorolt, kívánt előzetes hatásokat.
Az említett mentesség megadása esetén a Bizottságnak évente felül kell vizsgálnia határozatát.
(68)
Az e rendelet szerinti kötelezettségeik teljesítésére rendelkezésre álló időkereten belül a kapuőröknek kötelező jelentéstétel útján tájékoztatniuk kell a Bizottságot azokról az intézkedésekről, amelyeket végre kívánnak hajtani vagy végrehajtottak annak biztosítása érdekében, hogy ténylegesen megfeleljenek az említett kötelezettségeknek, beleértve az (EU) 2016/679 rendeletnek való megfeleléssel kapcsolatos intézkedéseket is, amennyiben azok relevánsak az e rendelet szerinti kötelezettségeknek való megfelelés szempontjából, aminek lehetővé kell tennie a Bizottság számára az e rendelet szerinti feladatainak teljesítését.
Ezenfelül e tájékoztatás világos, jól érthető és bizalmas információkat nem tartalmazó összefoglalóját nyilvánosan is hozzáférhetővé kell tenni, a kapuőröknek az üzleti titkaik és más bizalmas információk védelméhez fűződő jogos érdekét is figyelembe véve.
Ez a bizalmas információkat nem tartalmazó közzététel várhatóan lehetővé teszi majd a harmadik felek számára annak megállapítását, hogy a kapuőrök teljesítik-e az e rendeletben meghatározott kötelezettségeket.
Az ilyen jelentéstétel nem érintheti a Bizottság által a jelentéstételt követően bármikor meghozott jogérvényesítési intézkedéseket.
A Bizottságnak online közzé kell tennie egy, a jelentés bizalmas információkat nem tartalmazó összefoglalójára mutató hivatkozást, valamint az e rendelet szerinti tájékoztatási kötelezettségeken alapuló minden egyéb nyilvános információt annak biztosítása érdekében, hogy az ilyen információk használható és átfogó formában hozzáférhetők legyenek, különösen a kis- és középvállalkozások (kkv-k) számára.